पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. साईंदास स्कूल में एक छोटी सी मेज पर बैठे हेडमास्टर पंडित मेहरचंद को इतिहास रचने की चुनौती मिली थी। डीएवी कॉलेज के पहले पिं्रसिपल बनाए गए थे। उन्हीं को जमीन देखनी थी। टीचर रखने थे। छात्र जुटाने थे। अलख प्रकाश मायर के रूप में पहला छात्र मिल चुका था। यह भी तय कर लिया था कि बाहरीयां दी कोठी में कामचलाऊ कॉलेज खोल दिया जाएगा। मगर भविष्य की बात पंडितजी को गहरी सोच में डाले हुई थी।
दाखिला लेने एक और छात्र पहुंचा। जमींदार परिवार का। तब अपने तांगे स्टेटस की निशानी होते थे। पंडितजी से पूछ बैठा। चिंता के कारण। सुनकर बोला - तांगे में बैठिए। रेलवे फाटक के पास रुके। बोला - पंडितजी सामने पूरी जमीन अपनी है। कितनी चाहिए? पंडित जी ने घोड़ा खुलवाया। उससे एक चक्कर लगाकर लौटे। बोले - इतनी। तब भी इस जमीन की कीमत दसियों हजार रही होगी। मगर उस छात्र ने रजिस्ट्री करवाई सिर्फ एक रुपए में। वह रुपया भी फीस के रूप में कॉलेज को मिल गया। इसी जगह तीन साल बाद १९२१ में डीएवी कॉलेज की इमारत खड़ी हुई, जो अब नेशनल हेरिटेज बनने की हकदार है।
इस बात को चंद बरस बाद सौ साल हो जाएंगे। डीएवी परिवार को यह नहीं पता कि वह छात्र कौन था। मगर इतना पता है कि उस युवक के वंशज अब लाहौर में बसते हैं। शायद हयात परिवार था जो बंटवारे के बाद वतन छोड़कर चला गया।
लाहौर में है उस दानी के वंशज : कुंदनलाल अग्रवाल
डीएवी कॉलेज मैनेजमेंट कमेटी के प्रेसिडेंट कुंदनलाल अग्रवाल बताते हैं कि 1984 में लाहौर से चार सज्जन आए थे। इनमें से एक आबे हयात साहब ने कॉलेज की जमीन चूमकर बताया था कि यही हमारे पुरखों की मिट्टी है। उन्हें बताया गया था कि डीएवी कॉलेज को जमीन उनके पुरखों ने दी। डीएवी कॉलेज में पुरखे पढ़े थे। बकौल अग्रवाल वह यह देखकर हैरान थे कि हयात आर्य समाज की परंपरा से जुड़े हैं। दो दिन यहां रहे, हवन यज्ञ में शामिल हुए। कॉलेज प्रबंधन हयात के माध्यम से जमीनदाता की पूरी जानकारी इकट्ठा करने की जुगत में है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva zho_Hant eng_Latn